**РЕПУБЛИКА СРБИЈА**

**НАРОДНА СКУПШТИНА**

**Одбор за људска и мањинска права**

**и равноправност полова**

**08 Број: 06-2/295-14**

**14. новембар 2014. године**

**Б е о г р а д**

**З А П И С Н И К**

**СА 12. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 9. ОКТОБРА 2014. ГОДИНЕ**

 Седница је почела у 11 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Миланка Јевтовић Вукојичић, Сузана Шарац, Владица Димитров, Љибушка Лакатош, Стефана Миладиновић, Аида Ћоровић, Вера Пауновић, Олена Папуга, Елвира Ковач и Сулејман Угљанин, чланови Одбора.

 Седници нису присуствовали чланови Одбора: Биљана Илић Стошић, Злата Ђерић, Слободан Перић, Дубравка Филиповски и Биљана Хасановић Кораћ.

 Седници је присуствовала заменица члана Одбора Невенка Милошевић.

 Седници су присуствовали Сабина Даздаревић и Енис Имамовић, народни посланици.

 Седници су присуствовали представници Министарства државне управе и локалне самоуправе: Иван Бошњак, државни секретар; Нина Фира, виши саветник у Сектору за људска и мањинска права, регистре и матичне књиге; Славица Мандић, самостални саветник; као и представници Републичке изборне комисије: Иван Шебек, заменик председника Републичке изборне комисије, Вељко Одаловић, заменик секретара, Ђула Ладоцки, члан, Драгана Одовић, члан и Милан Чуљковић, из стручне службе.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање питања везаних за изборе за националнe саветe националних мањина,
2. Разно.

 Чланови Одбора су једногласно ПРИХВАТИЛИ предложени Дневни ред.

 **ПРВА ТАЧКА ДНЕВНОГ РЕДА**: Разматрање питања везаних за изборе за националнe саветe националних мањина

 **Председник Одбора** је отворио седницу и дао реч представницима Министарства државне управе и локалне самоуправе и Републичке изборне комисије како би чланове Одбора упознали са токовима, процесима и изборним радњама поводом избора за националне савете националних мањина. Обавестио је чланове Одбора да је поводом иницијативе Одбора да чланови Одбора као посматрачи прате изборе 26. октобра 2014. године, Републичка изборна комисија доставила одговор у коме се наводи да то не би било у складу са Упутством за спровођење непосредних избора за чланове националних савета националних мањина и истакао је да очекује да о томе добијемо и ближе објашњење на данашњој седници.

 **Иван Бошњак**, државни секретар у Министарству државне управе и локалне самоуправе (у даљем тексту: Министарство), обавестио је чланове Одбора о досадашњим активностима Министарства у вези спровођења избора, да је то министарство поступало у складу са својим овлашћењима и урадило све што је било у њиховој ингеренцији и донело одговарајућа документа како би динамика и план предвиђен након доношења закона био максимално испоштован.

 **Нина Фира**, виши саветник у Министарству је дала ближу информацију о активностима Министарства у вези спровођења избора. Као прво, навела је да је Министарство, након усвајања Закона о изменама и допунама Закона о националним саветима националних мањина, донело подзаконске акте за спровођење избора у прописаном року. Министарство је дало детаљно упутство општинама у вези са применом Закона и било је у дневној комуникацији са општинским управама. Министарка је својом одлуком расписала изборе за 26. октобар и у складу са тим Министарство је упутило јавни позив свим електорима да благовремено поднесу своје писмене пријаве за учешће на електорским скупштинама које ће се одржати истог дана кад и непосредни избори за остале националне савете националних мањина. Реч је о електорским пријавама за хрватску, црногорску, македонску и пољску националну мањину. Наводи да ће извештај доставити Народној скупштини кроз тромесечно извештавање по члану 229. Пословника Народне скупштине. Истакла је да је постојала велика заинтересованост за електорске пријаве, да је Министарство примило 341 електорску пријаву, од тога је Министарство донело 312 решења о потврђивању, а остале су одбијене. Хрвати су поднели 142 пријаве, Црногорци 98, Македонци 85, Пољаци 15 због чега је Министарство донело решење о обустављању поступка за пољску националну мањину због недовољног броја уписаних у посебан бирачки списак. Министарство је тесно сарађивало са Републичком изборном комисијом, одржано је неколико састанака са представницима ОЕБС-а који су показали велику заинтересованост, разговарали су са народним посланицима, што је било од значаја за што транспарентнији и демократичнији изборни процес и како би се разменила мишљења о новим правним иститутима и нашла најбоља решења. Општинским управама је достављено преко 20 различитих мишљења у циљу што бољег обављања њиховог повереног посла. Први пут је на сајту Министарства омогућено грађанима да провере да ли су уписани у посебан бирачки списак. ОЕБС је превео на свих 11 службених језика националних мањина комплетну збирку прописа, закона и свих подзаконских аката, правила и инструкција у вези избора. Дали су одговор на захтеве за мишљења и предлоге закључака одређених посланичких група.

 **Иван Шебек**, заменик председника Републичке изборне комисије, навео је да је Републичка изборна комисија 26. августа 2014. године донела Упутство за спровођење непосредних избора за чланове националних савета националних мањина. Истог дана је донет Роковник за вршење изборних радњи. Дана 29. августа је донета Одлука о обрасцима за подношење изборне листе за кандидате за чланове националних савета националних мањина, као и Одлука о обрасцима за спровођење других изборних радњи. Дана 8. септембра су усвојена Правила о раду бирачких одбора, 4. октобра је донето решење о одређивању бирачких места, а донете су и друге одлуке у вези спровођења избора (о штампању материјала у Службеном гласнику, боји гласачких листића и др.) Дана 5. октобра је донета Одлука о избору радних тела РИК-а. У међувремену се врши пријем и проглашење изборних листа. На дан 9. октобар РИК је прогласио укупно 49 изборних листа за 15 националних савета. Највише изборних листа је проглашено за избор националног савета буњевачке националне мањине, укупно 9, док још увек ниједна изборна листа није примљена за изборе словеначког и египатског националног савета. Рок за подношење изборних листа истиче сутра у поноћ, а за ова последња два дана најављен је велик број изборних листа. Након истека овог рока, следи утврђивање збирних изборних листа, а рок за њихово објављивање је 15. октобар. Следећа битна ствар коју РИК треба да спроведе је образовање бирачких одбора, а с тим у вези тренутно се прикупљају предлози начелника општинских и градских управа. Рок за образовање бирачких одбора је такође 15. октобар. Дао је ближе објашњење поводом иницијативе Одбора за посматрање избора. Наиме, чланом 46. Упутства за спровођење непосредних избора за чланове националних савета националних мањина предвиђено је да статус домаћих посматрача могу да имају само представници регистрованих удружења чији се циљеви остварују у области избора и заштите људских и мањинских права. Уколико би чланови Одбора били у таквом удружењу, они могу да буду посматрачи, али сам Одбор и чланови Одбора не могу.

 **Председник Одбора** је истакао да, ако посматрачи могу бити било која удружења, нејасно је како Одбор као радно тело највишег законодавног тела надлежно за људска и мањинска права, не може.

 **Вељко Одаловић**, заменик генералног секретара РИК-а је истакао да РИК као највише изборно тело које спроводи изборе за председничке и парламентарне изборе, сада је надлежно и за ове изборе, што говори о односу државе према овом питању. Пре четири године су постојали проблеми у спровођењу избора за националне савете националних мањина и показало се да законска решења нису била најбоља, као ни процедуре и начин на које је то рађено. Ово су избори који имају своју специфичност и за РИК јер ово је у ствари 17 избора и на једном бирачком месту ће бити можда десетак изборних листа. РИК је одредио посебна тела која ће бити ангажована по окрузима у зависности од броја бирачких места, пошто у неким окрузима има 15, а у неким и око 100 бирачких места. Нагласио је да је закон јасан у погледу посматрача и да нема проширеног састава бирачких одбора, а представници листа имају право да надгледају комплетан процес све до последње радње и чак имају могућност да уложе приговор односно примедбу. Циљ је био да се кроз Упутство обезбеди виши степен професионализације људи који ће се бавити радом бирачких одбора. Такође је истакао да је било немогуће, имајући у виду број чланова бирачких одбора (1+4), обезбедити свим изборним листама да имају своје представнике у бирачким одборима. Зато су се определили да то буду људи из структуре локалне самоуправе који морају да имају виши ниво одговорности. За посматрање избора се за сада пријавила само Делегација Европске уније, а очекују да ће се пријавити и ОЕБС, тако да ћемо имати и стране посматраче. Све листе су имале право на надгледање избора, али и надгледање рада РИК-а, али то право нису искористили. Подносиоци листа су сву документацију веома добро припремили, чак и боље него код парламентарних избора, што говори о томе колико су сви приступили озбиљно овом послу. Апелује да сви допринесу томе да дан избора протекне у најбољем реду. Истакао је да су ови избори једна демократска тековина, да су постављени високи стандарди и да овакав начин избора не постоји у другим земљама.

 **Председник Одбора** је отворио расправу по овој тачки дневног реда и сам је поставио два питања. Прво, колико је уписаних бирача у посебан бирачки списак и друго, поводом тога што је РИК прогласио листу која се зове „За Санџак, Бошњаке и муфтију“ поставио је питање да ли то значи да би се у будућим парламентарним изборима могла прогласити листа „За Србе, Србију и патријарха“?

 **Славица Мандић**, саветница у Министарству је навела да је укупан број уписаних у посебан бирачки списак на дан 3. октобар 471.893 бирача, али је уписивање и брисање још увек у току.

 **Вељко Одаловић** је истакао да назив листе не може да упути на назив цркве или верске заједнице, а у конкретном случају на који се позвао председник Одбора назив изборне листе не упућује на назив цркве или верске заједнице.

 **Мехо Омеровић** је одговорио да функција муфтије упућује управо на верску заједницу.

 **Иван Шебек** је истакао да му је жао што нико не посматра рад РИК-а, као и да постоје правна средства којима се, чак и да су погрешили, ово може исправити у поступку пред Управним судом.

 **Аида Ћоровић** је као особа која управо долази из тог региона, из Новог Пазара, желела да истакне какве то импликације има на терену. Она је истакла да је то на прошлим изборима изгледало тако да је муфтија Зукорлић све време у предизборној кампањи говорио о исламској заједници, а сва истраживања говоре да су људи и даље најосетљивији на припадност верској заједници и показују највиши степен поверења у верске заједнице. Кампања од пре четири године јесте резултирала оним што се дешавало касније, тј. да Бошњаци не добију, односно да добију два национална савета, један непризнат од државе и један у техничком мандату, управо зато што је и тада ефендија Зукорлић злоупотребио и све време говорио о уједињењу исламске заједнице, а нигде није било речи о ономе што јесу ингеренције националног савета. Даље је истакла да већ две и по године покушава да се направи једна врста платформе, регионалног форума, који чине мрежа институција представника локалних управа, најважнијих политичких странака, локалних невладиних организација, медија и појединаца и ових дана је у припреми један споразум, а и РИК-у ће се упутити и неке замерке које су уочили на терену у циљу што бољег спровођења избора и како не би било немира који су се дешавали у прошлости и да се грађанима обезбеди максимална сигурност и безбедност.

 **Олена Папуга** је истакла да је и раније на Одбору наговештавала да ће бити одређених проблема око гласања јер јединствени бирачки списак није пратио посебни бирачки списак. Навела је свој пример. Она је 2010. године гласала у Новом Саду зато што је била тамо пријављена. Касније се пријавила у Руски Крстур, тачније општину Кула. Случајно је сазнала, када је предавала изборну листу, да мора да се испише из Новог Сада и да се упише у Кулу. Има много припадника националних мањина који су мењали боравак током четири године и који то не знају и неће урадити.

 **Сулејман Угљанин** је истакао да као народни посланик и као представник једне националне заједнице у Народној скупштини запажа да није баш онако како би требало. Истакао је да је државни врх показао да нема жељу ни на овим изборима да Бошњаци добију свој национални савет, а свих девет амандмана које су предложили на изборни закон су неосновано одбачени, а сви су били усмерени на то да побољшају текст закона. Тражили су да се омогући изборним листама да имају своје представнике на бирачким местима и општинским радним телима, као што је то код републичких или председничких избора. Због тога тврди да у самом старту нису створени демократски услови за одржавање избора. Као носилац једне изборне листе, не може да верује једној општинској гарнитури која је политички супротстављена страна да ће му регуларно бројати гласове. Тврди да, као што је било на републичким изборима 16. марта где су насилно однели кутију са гласовима на бирачком месту где СДА има апсолутну већину и спречили људе да гласају, то могу да учине и на овим изборима. Зато је на Одбору тражио да се промени Правилник, а неке су колеге и колегинице усмерили дискусију да се ради о промени закона. Такође, наводи да је њихова делегација била на разговору у Министарству државне управе и локалне самоуправе и истакао је да је очекивао да ће том приликом бар доћи до измена Правилника који ће омогућити представницима изборних листа да могу да имају свог члана у општинским радним телима и на бирачким местима. Забрињавајућа ствар је, истиче, и то што је министар спољних послова и први потпредседник Владе Ивица Дачић у јеку изборне кампање 24, 25. и 26. септембра упутио јасну претњу Бошњацима, претећи тон, претеће речи. Исто то је 25. септембра поновио премијер из зграде Владе и 26. септембра министар полиције, ничим изазвани, без иједног ваљаног разлога. Радило се о имену изборне листе која се зове Бошњачко јединство. На основу једног папира на коме стоји девет принципа и критеријума за бошњачко јединство, за формирање листе, направили су такву претњу. Навео је да све то указује да државни врх не жели да Бошњаци имају национални савет. Истакао је да му је жао што г. Омеровић и Аида Ћоровић који су на републичким изборима изабрани на листама великих странака, нису прихватили његову понуду да буду на једној бошњачкој листи, да добију и бошњачки изборни легимитет.

 **Председник Одбора** је навео да је г. Угљанин злоупотрбио тему и место и да позивање на наводне претње председника Владе, првог потпредседника и министра полиције, превазилази меру доброг укуса, као и да то све ради због избора за национални савет. Обраћајући се г. Угљанину навео је да он користи сваку прилику да оптужи Владу да она не ради ништа друго него ради против интереса Бошњака, да је јуче о томе говорио на пленарној седници приликом расправе о изменама Кривичног законика, а данас на седници Одбора и тиме само износи оптужбе. Замолио га је да не користи сваку прилику да оптужује Владу и да њему не даје изборни легитимитет јер су њему изборни легитимитет дали грађани Србије. Захвалио се на позиву, али је г. Угљанина позвао да убудуће не одлучује ко је добар, а ко лош Бошњак. Такође је истакао да на Одбору треба да разговарамо о томе како да допринесемо томе да национални савети добију ону функцију коју им је закон дао, а не о темама као што су аутономија, референдуми, тортура, претње и томе слично.

 **Сулејман Угљанин** је одговорио да је неистина да је тражио измену закона, већ правилника, како би се обезбедило да представници изборних листа имају своје представнике у бирачким одборима и како би сви припадници националних мањина могли да гласају у месту боравка. Истакао је да је он представник једне националне мањине и они као странка су изабрали да се баве искључиво бошњачким, а не као велике странке различитим питањима. Он је јуче рекао да Законом о изменама и допунама Кривичног законика тај закон може да буде злоупотребљен када је реч о мањинама, као што је то било 90-их година, када је 17.300 бошњачких породица малтретирано наводно у потрази за неким непостојећим оружјем. Зато је рекао да овај закон може да буде злоупотребљен од стране тужиоца, судија, полицајаца, тајних служби. Даље је навео да се то и десило, четничке организације су најавиле долазак у Нови Пазар и то је негативан домино ефекат. Зато овде треба да се бавимо тиме како да створимо позитивну политичку климу за одржавање избора, која је поремећена претњама највишег државног врха.

 **Миланка Јевтовић Вукојичић** позива на то да треба да се држимо дневног реда. Усвојен је закон и донети су подзаконски акти који треба да обезбеде једнака права свих националних мањина. Овакво третирање националних мањина, како је то случај у Републици Србији, је изнад свих осталих и представља висок стандард. То питање јесте осетљиво и сви заједно треба да се потрудимо да се оно најбоље реши, без уношења неадекватног говора. Даље је навела, да говорити на овакав начин о Влади која води мирољубиву и одговорну политику и поштује своју реч и која је донела многе реформске законе за шта је похваљена од Европске уније и ОЕБС-а, је крајње непристојно. Зато је скренула пажњу председнику Одбора да се држи дневног реда.

 **Председник Одбора** је истакао да су питања избора националних савета на дневном реду седнице Одбора и свако може да каже своје мишњење, као што је то био случај и на осталим седницама Одбора.

 **Вељко Одаловић** је истакао да је РИК разматрао иницијативу у погледу учешћа представника изборних листа у саставу бирачких одбора и раније, а прву иницијативу су поднели представници мађарске националне мањине. Тада су још објаснили да је то немогуће, нпр. како би се представници буњевачке националне мањине третирали у погледу састава бирачких одбора (који подразумевају 4+1 члан бирачког одбора), а има девет изборих листа Буњеваца, а они при томе нису једина листа. Зато су ишли на решење које подразумева професионални ниво са нивоа локалних самоуправа. Представници изборних листа су стављени у исту раван и они надгледају све фазе изборног поступка и имају право на примедбе. То је једино било могуће. Да су избори само за један национални савет, то би и могло, али шта би било да нпр. Бошњаци имају шест изборних листа, у састав бирачких одбора би ушли представници пет изборних листа, а шеста би отпала и неко би био обесправљен. Инциденти који су се раније дешавали нису били само на изборима за националне савете, већ и на парламентарним изборима, што значи да ово решење није разлог томе. Домаћи и страни посматрачи ће бити присутни на терену и имаћемо добру стартну позицију. Разумели су проблем и разговарали су о томе, али је истакао да га је немогуће на предложени начин решити и то би утицало на регуларност.

 **Владица Димитров** је навео да је јасно да техички није било могуће обезбедити заступљеност свих листа у бирачким одборима, али је могуће да РИК реагује на примедбе о саставу радних тела или бирачких одбора предложених од стране начелника локалне самоуправе. Проблем настаје у оним локалним срединама где националне мањине чине већину, листе се деле на власт и опозицију, а избори за националне савете су политизовани. Ту постоји предност оних листа које су на власти у локалним самоуправама.

 **Вељко Oдаловић** је навео да се водило рачуна о томе и координатор је овлашћен да измени предлог начелника општинских управа, уз обавезу да такав предлог образложи. **Владица Димитров** је навео да координатор не може увек да зна да постоје проблеми и поставља питање да ли РИК-у може да се поднесе предлог.

 **Вељко Одаловић** наводи да може да се обавести РИК о евентуалним примедбама у погледу предлога начелника управе о саставу бирачких одбора.

 **Председник Одбора** је обавестио г. Ениса Имамовића који се јавио за реч да не може да му да реч јер је члан одбора Сулејман Угљанин већ искористио време од 10 минута, у складу са чланом 75. Пословника Народне скупштине којим је предвиђено да члан одбора има право да у оквиру начелног претреса говори укупно до десет минута. Народни посланик из посланичке групе која има члана одбора, има право да говори у оквиру времена предвиђеног за члана одбора из исте посланичке групе, у договору са чланом одбора.

 **ДРУГА ТАЧКА ДНЕВНОГ РЕДА:** Разно

 **Председник Одборa** је упознао чланове Одбора са низом скупова и састанак на које су чланови Одбора или он као председник Одбора позвани, и то:

 14. октобра – Централни дом Војске Србије, 11-12.40 часова – промоција студије „Положај жена у оружаним снагама држава западног Балкана“ –позвао је чланове Одбора да обавесте службу о свом учешћу;

 17. октобар – Београд – регионална конференција „Приступ праву на накнаду штете жртвама трговине људима у региону“ Астра – позив председнику;

 19-21. октобар – Пирот – тренинг „Локализација Резолуције 1325“ - позив председнику, уместо њега тренингу ће присуствовати Злата Ђерић;

 27. октобар – Клуб посланика 8.30 часова – Радионица о политикама укључивања Рома и Ромкиња– позвао је чланове Одбора да се пријаве

 28. октобар – Палата Србија – 11-13 часова - Повереник за заштиту равноправности, Конференција „Србија на путу толеранције и недискриминације“ – позив је упућен Аиди Ћоровић, Дубравки Филиповски, Миланки Јевтовић Вукојичић, Стефани Миладиновић и Злати Ђерић која је једина потврдила учешће, а председник одбора ће такође учествовати;

 31. октобар – 02. новембар – Палић конференција „Женска платформа за развој Србије (фондација Фридрих Еберт) – позив председнику;

 03-06. новембар – Будимпешта Студијско путовање ради упознавања мађарског система утврђивања статуса апатрида *-* позив председнику;

 07. новембар – Београд– међународна конференција поводом годину дана од потврђивања конвенције Савета Европе, организатор Аутономни женски центар – апеловао је на чланице Одбора да присуствују конференцији, а потврдила је учешће Елвира Ковач и председник Одбора.

 Упознао је чланове Одбора са предлогом Европског покрета у Србији да са нашим одбором, Одбором за европске интеграције и Одбором за уставна питања и законодавство, одржи заједнички састанак на тему потенцијалних уставних промена па је позвао чланове Одбора да присуствују састанку када буде тачно договорен.

 Такође је навео да би требало да кренемо у рад у вези закључка који смо усвојили, а односи се на припрему Декларације против насиља, говора мржње и злочина из мржње. Требало би да формирамо радну групу од три члана.

 Поводом Извештаја о раду Националног механизма за превенцију торуре, који је доставио Заштитник грађана 29.9.2014. године, упознао је чланове Одбора да ће наш одбор, вероватно заједно са Одбором за правосуђе, разматрати у наредном периоду овај извештај.

 Седница је закључена у 12.30 часова.

 **СЕКРЕТАР ОДБОРА ПРЕДСЕДНИК ОДБОРА**

 **Рајка Вукомановић Мехо Омеровић**